ALLAHABAD: हट जाओ भाई, बहुतै तेज कदमताल है मान जाओ भाई मान जाओ. बारिश भी होय रही है. इन शब्दों के बाण के बीच सावन के पहले सोमवार को शहर की अति प्राचीन परंपरा गहरेबाजी का आगाज हुआ. इसका नजारा देखने के लिए रिमझिम बारिश के बीच शाम चार बजे से ही मेडिकल कालेज चौराहे से लेकर सीएमपी डिग्री कालेज की सड़क की दोनों पटरी पर शहरियों का मजमा लगा हुआ था. प्रयाग गहरेबाजी संघ के अध्यक्ष बदरे आलम ने जैसे ही गंगा जमुनी तहजीब की परंपरा का निर्वाह करते हुए शुरू करो का नारा लगवाया वैसे ही एक के पीछे एक गहरेबाजों ने अपने-अपने घोड़ों की रफ्तार को लगाम से हांकना शुरू कर दिया.